Meštani Grdelice nadali su se da mural na oslikanom zidu Doma kulture u ovom mestu ipak neće biti prekrečen u potpunosti jer su jutros stopirani radovi, ali ih je u tome razuverio gradonačelnik Leskovca Goran Cvetanović.

On je kazao “Južnim vestima” da je lično naložio da se prekreči oslikan zid u Domu kulture u Grdelici uz obrazloženje da "u njemu uživaju omladinci koji slušaju čudnu muziku i koriste opijate“.

Cvetanović tvrdi da je to "završena stvar“ i da će delo svetski poznatog umetnika Joškina Šiljana prekriti kreč. Prema Cvetanoviću mural više nema nikakvu svrhu; foto: JV

Možda je nekada, dok je u toj zgradi preovladavalo sivilo, taj mural i imao svoju svrhu. Više je nema. Znam da su ukusi različiti, ali ja tamo ne vidim ništa lepo - istakao je Cvetanović.